Document ID: 32009D0965

KOMISSION PÄÄTÖS,
tehty 30 päivänä marraskuuta 2009,
rautatiejärjestelmän yhteentoimivuudesta yhteisössä annetun Euroopan parlamentin ja neuvoston direktiivin 2008/57/EY 27 artiklan 4 kohdassa tarkoitetusta vertailuasiakirjasta
(tiedoksiannettu numerolla K(2009) 8680)
(ETA:n kannalta merkityksellinen teksti)
(2009/965/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rautatiejärjestelmän yhteentoimivuudesta yhteisössä 17 päivänä kesäkuuta 2008 annetun Euroopan parlamentin ja neuvoston direktiivin 2008/57/EY (1) ja erityisesti sen 27 artiklan 4 kohdan,
ottaa huomioon Euroopan rautatieviraston 17 päivänä huhtikuuta 2009 antaman suosituksen (ERA/REC/XA/01-2009),
sekä katsoo seuraavaa:
(1)
Direktiivin 2008/57/EY 27 artiklan 3 kohdan mukaan Euroopan rautatieviraston on laadittava vertailuasiakirja, jossa viitataan ristiin kaikkiin jäsenvaltioiden soveltamiin kalustoyksikköjen käyttöönottoa koskeviin kansallisiin sääntöihin. Asiakirjassa olisi oltava kunkin jäsenvaltion kansalliset säännöt jokaisen direktiivin 2008/57/EY liitteessä VII luetellun parametrin osalta, ja siinä olisi mainittava kyseisen liitteen 2 kohdassa tarkoitettu ryhmä, johon nämä säännöt kuuluvat. Näihin sääntöihin olisi sisällyttävä direktiivin 2008/57/EY 17 artiklan 3 kohdan mukaisesti ilmoitetut säännöt, mukaan luettuina säännöt, joista on ilmoitettu YTE:ien hyväksymisen jälkeen (erityistapaukset, avoimet kohdat, poikkeukset), sekä säännöt, joista on ilmoitettu Euroopan parlamentin ja neuvoston direktiivin 2004/49/EY (2) 8 artiklan mukaisesti. Vertailuasiakirjan ensimmäinen versio olisi esitettävä komissiolle viimeistään 1 päivänä tammikuuta 2010.
(2)
Jotta voitaisiin mahdollistaa tiettyä parametria koskeva vertailu ja ristiinviittaukset YTE:issä esitettyjen ja kansallisissa säännöissä olevien vaatimusten välillä, muiden kuin YTE:n mukaisten kalustoyksikköjen käyttöönoton yhteydessä tarkistettavien parametrien luettelon tulisi toisaalta edelleen säilyttää yhteensopivuus kansallisiin sääntöihin perustuvien sopimusten kanssa ja rakentua niille ja toisaalta heijastaa YTE:ien sisältöä. Siksi parametrien luettelon olisi oltava merkittävästi yksityiskohtaisempi kuin direktiivin 2008/57/EY liitteessä VII olevassa 1 kohdassa esitetty luettelo. On asianmukaista hyväksyä tämän päätöksen liitteessä esitetty parametrien yksityiskohtainen luettelo direktiivin 2008/57/EY 27 artiklan 4 kohdassa tarkoitetun vertailuasiakirjan pohjaksi.
(3)
Tässä päätöksessä määrätyt toimenpiteet ovat direktiivin 2008/57/EY 29 artiklan 1 kohdan mukaisesti perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Direktiivin 2008/57/EY 27 artiklan 4 kohdassa tarkoitettu vertailuasiakirja on laadittava tämän päätöksen liitteessä esitetyn parametrien luettelon pohjalta.
Siinä on myös oltava kunkin jäsenvaltion osalta perustiedot rautatiekalustoyksikköjen käyttöönottoa koskevasta kansallisesta lainsäädännöstä.
2 artikla
Tämä päätös on osoitettu kaikille jäsenvaltioille ja Euroopan rautatievirastolle, jota sen johtaja edustaa.
Tehty Brysselissä 30 päivänä marraskuuta 2009.

Labels: 7
8
15